- EBRE
- <
- 3
- >

3
Jesu ɛŋn anygbeŋ akm Mois
1 Agŋ lisijimɛl, Nyam ekʼanŋ afr a ɛsŋ ↄny eke kʼeel in ecʼagŋ lala; ow sosiɛm, lɛ̀ɛr Jesu eke sʼam ɛgŋ sʼeb ɛsɛ ɛgŋ a eke Nyam ɛrm lele egb waw ɛs ligbɛl ab a. 2 Lɛgŋ sig ɛm a, eke Mois nyimn Nyam ecʼagŋ a, †Ɛ̀kn Awl 12.7. Nyam ecʼagŋ: aŋa, Grɛk ɛm a, odad na e nyandrɛ el êl. lʼel cɛcɛ ow ecʼany af ow e juma e kok ab ɛm. Ɛbɛn cɛ, ɛsɛ Mois af, Jesu el cɛcɛ Nyam eke abul il in e juma a ecʼany af. 3 Gbɛkↄ Jesu ɛbm eke kʼɛŋn anygbeŋ akm Mois, ɛsɛ elel eke ɛgŋ eke bʼus êl a bʼↄny sos usr akm êl ab af. 4 Tasi ɛm a, êl nyam nyam fɛŋ ɛgŋ bʼus gbɛkↄ ɛgŋ a eke bʼus fɛŋ a el Nyam. 5 Lɛgŋ sig ɛm a, Mois el cɛcɛ Nyam ecʼagŋ a ecʼaraŋn. Lʼel juma kok ɛs eke wɛl abul Nyam e lɛgŋ anym ɛm ecʼów a eke bʼow dad a e daŋku ij. 6 Gbɛkↄ Krist el cɛcɛ, lʼel Iy tasi a ɛtŋ nʼanŋ Nyam ecʼagŋ a e nuŋ af. In ecʼagŋ a, ow ow el ɛy, gbɛkↄ ow it eke si kʼucu ɛy ecʼↄmn a, lele ntotŋ a ekʼɛy e low ↄmn a bʼↄŋ ɛy ab ab sʼↄny es.
Sʼókr Nyam eci sel eb ab ɛm
7 Na sosiɛm, ɛsɛ elel eke Abŋ Lala am dad ab af:
Yɛfɛnyna, eke bʼirir Nyam e lebl a,
8 kʼↄ̀turir ↄny ecʼɛrm a, ɛsɛ lɛgŋ sig ɛm ecʼelel
eke ↄny lagŋɛl kokr loj ab ɛm ab af.
-Lʼↄbrʼm any ɛtŋ -lʼɛbmʼm -lʼɛkn.
9 Ɛɛ, lɛgŋ a, ↄny lagŋɛl ijrʼm gbre eke kʼɛkn
yecʼa eke mi bʼow mi kok a.
Ɛtŋ -lʼɛkn yecʼa eke mi kok a
toŋ akpo ekŋ yony.
10 Na sosiɛm, mʼↄny ɛrm bebl agŋ na e lís
ɛtŋ mi dad mʼɛsɛ: ɛl ecʼɛrm a sɛgŋ fɛŋ bi kpab es ɛm e lís,
ɛtŋ -lʼↄtum -lʼuwm ɛm ecʼejagb ab any.
11 Ɛm ecʼɛrm bebl ab ɛm, mʼofn mʼɛsɛ:
-li kʼow -lʼokmn lɛgŋ kaka
ɛm e sel eb a eke mi bɛbm mʼɛw es ab ɛm!†Selu 95.7-11, Sɛptant ɛm ecʼodad eke wɛl oc.
12 Agŋ lisijimɛl ɛ̀wr ɛrm! Ɔny ɛm a, ɛgŋ kaka itm eke kʼↄny ɛrm ŋuŋ, ɛrm ekʼúbm nawrɛ, ɛrm eke bʼitrʼr lʼigŋ Nyam ekʼanŋ owr a lʼɛlu es. 13 Nyam Lɛl dad ninɛ: “Yɛfɛnyna”. Ow sosiɛm, eke yɛfɛnyna na kʼuwrm a, àtarir sos es ɛgŋ ɛgŋ lɛgŋ fɛŋ. Ɛbɛn a, ɛgŋ kaka kʼow ↄnym ɛrm tuↄtuↄ, ɛtŋ sikpl kʼow ɛlum ɛgŋ kaka wus. 14 Sica, sʼel Krist e lawlɛl, gbɛkↄ ow it eke si kʼucu ɛy ecʼↄmn a eke sʼↄny lɛgŋ a ɛtŋ eke sʼubʼr nawrɛ a sʼↄny es.
15 Nyam Lɛl dad ninɛ:
Yɛfɛnyna, eke bʼirir Nyam e lebl a,
kʼↄ̀turir ↄny ecʼɛrm a
ɛsɛ lɛgŋ sig ɛm ecʼelel eke ↄny lagŋɛl ↄbrʼm any ab af. †Selu 95.7-8, Sɛptant ɛm ecʼodad eke wɛl oc.
16 Bwo ecʼɛgŋ iri Nyam e lebl ab ee? Bwo ecʼɛgŋ ↄbrʼr any ee? Ɛl -lʼel agŋ a fɛŋ eke Mois ↄny ok ↄkm Ejipt a. 17 Nyam ebl ɛrm toŋ ow ij akpo ekŋ yony. Bwo ecʼɛgŋ e lís ee? Agŋ a eke kok sikpl a e lís, ɛtŋ ɛl nɛny nyam a cɛ anake -lʼuwr loj ab ɛm a. 18 Nyam ofn dad ninɛ: Li kʼow -lʼokmn lɛgŋ kaka sel eb a eke mi bɛbm mʼɛw es ab ɛm. Bwo sosiɛm lʼofn akpasu na ee? Agŋ a ekʼↄnym ɛlum a sosiɛm. †Ɛ̀kn Awl 14.11-35; Selu 95.11. 19 Tasi ɛm a, kin yecʼeke sʼam ɛkn a: -lʼↄtum -lʼokm Nyam e sel eb ab ɛm, aŋke -nʼↄnym ↄmn.

- EBRE
- <
- 3
- >

†3:2 Ɛ̀kn Awl 12.7. Nyam ecʼagŋ: aŋa, Grɛk ɛm a, odad na e nyandrɛ el êl.

†3:11 Selu 95.7-11, Sɛptant ɛm ecʼodad eke wɛl oc.

†3:15 Selu 95.7-8, Sɛptant ɛm ecʼodad eke wɛl oc.

†3:18 Ɛ̀kn Awl 14.11-35; Selu 95.11.

© 1998 WBT