- MATIE
- <
- 2
- >

2
Nuŋ ɛm ↄny ɛsɛl ow am ɛkn Jesu
1 Lɛgŋ ab ɛm eke Erↄd el ɛb ebu a anake wɛl ew Jesu Bɛtlehɛm baŋn, †Bɛtlehɛm baŋn:1 Samiɛl 16.1 ɛm ecʼa, Bɛtlehɛm el David ecʼɛb. Jude wus af a. Sica eke wɛl ew Jesu a, nuŋ ɛm ↄny ɛsɛl ekʼel mílɛ́l ɛm ɛkn ecʼa, anŋ yogŋ a eke ligbn bʼigb a ow toŋ ok Jerusalɛm. 2 -Lʼibrm ninɛ: «Bogŋ iy a eke wɛl ew ke el Jwifɛl ecʼɛb ebu ab a ee? Sʼɛkn in eci lɛ́l a yogŋ a eke ligbn bʼanŋ igb a, ow sosiɛm anake sʼow eke si kʼusrʼr sos a.» †sʼow eke si kʼusrʼr sos:odad na Grɛk ɛm a, wɛl ↄtu ekʼitŋn ɛjecʼɛm dad ɛsɛ sʼow eke si kʼigŋʼn nuŋ.
3 Eke ɛb ebu Erↄd amani na ok ↄru ɛm a, ɛrmni ɛdŋʼn es, Jerusalɛm nimum ecʼagŋ a yɛji. 4 Erↄd as egb waw ɛsɛl ɛgbɛl a fɛŋ lele ol e low yɛgm ɛsɛl ab ab fɛŋ luku ɛtŋ am ibrm ɛl yogŋ eke wɛl kʼew Mesi a. 5 -Li dad ow ninɛ: «Bɛtlehɛm baŋn, Jude wus af, aŋke kin low yecʼeke Nyam dad ke kokoba ↄb ɛs a nↄn: 6 Ɛtŋ ŋ, Bɛtlehɛm, elm Jude wus af ecʼɛb ewi a fɛŋ eci jam ɛs. Kↄ ŋ ɛm ɛb ebu a bʼow anŋ ɛy ↄkm, ke nyímn ɛm ecʼagŋ Israɛl.»†Mise 5.1.
7 Ow sosiɛm ew ew ɛm Erↄd ɛsŋ nuŋ ɛm ↄny ɛsɛl a ekʼɛl ɛm, li kʼuw lɛgŋ tasi yecʼaf eke lɛ́l a kʼɛy ↄkm ab any. 8 Ɛtŋ lʼɛrm wɛl Bɛtlehɛm. Li dad wɛl ninɛ: «Ìmn otarir iy a e lís e low akr sɛnyn sɛnyn toŋ ɛ́ŋan in; eke bʼɛŋan in a òwr dadrʼm yecʼɛtŋ kʼɛm yɛji mʼím mʼusrʼr sos.»
9 Eke -lʼirir ɛb ebu a e sodad a, -lʼɛlu lakr -nʼim. Eke -nʼaam a, kin lɛ́l a eke -lʼikŋn anym -lʼɛkan yogŋ a eke ligbn bʼanŋ igb a, ekʼikŋ ɛl anym. Ɛtŋ wanci ab af a eke lɛ́l a im ok yogŋ a eke iy a anŋ a, nʼinym es. 10 Eke -lʼɛkan lɛ́l a inym es a, -nʼanŋ sos ɛm iŋn ligbɛl ɛm. 11 -Lʼok akŋ a ɛtŋ -lʼɛkn iy a lele lis Mari ab. -Lʼok ↄwrↄkp wus ɛtŋ -nʼam usr iy a sos. -Li kpakpab ɛl eci sekpr ab es ɛtŋ -lʼap ow sika, ogŋ lele kpey ab. †Jwifɛl bi tutr eke wus na eci ɛb ɛb a fɛŋ ecʼagŋ a bʼow usr Mesi a sos (Esayi 49.23; 60.5-6; Selu 72.10-15). Ob ap na e nyandrɛ el: sika a el eb ebu a eke li bʼow lʼel a eci mɛny ɛwr; ogŋ a el abŋ ɛm owi eci mɛny ɛwr; ɛtŋ kpey a el gbre ij owi eci mɛny ɛwr. 12 Ow e jam a, Nyam ɛwar ɛl mɛmn ɛm, eke -li kʼɛwlmn mɛny -nʼiimn Erↄd ogŋ a ij; ɛtŋ -lʼeb ejagb ɛjeci -nʼim ɛl eci wus ab af.
Ejipt ecʼim
13 Sica eke nuŋ ɛm ↄny ɛsɛl a im a, Ɛs Kↄtↄkↄ ecʼafr ɛrm ɛs nyam ow ɛŋn Josɛf mɛmn ɛm ɛtŋ dadʼr ninɛ: «Ìgb, òc iy a lele lis ab urur es imn Ejipt toŋ bake Ɛs Kↄtↄkↄ dád ↄny e mɛny ɛwl ow ecʼodad, aŋke Erↄd bʼow ↄl iy a eci ibi es.» 14 Kpɛkŋ Josɛf igb ncok ɛm, oc iy a lele Mari ab ɛtŋ -nʼim Ejipt. 15 -Nʼanŋ yogŋ toŋ Erↄd uw. Low na ɛy yecʼɛtŋ ke Ɛs Kↄtↄkↄ ecʼodad na eke dad kokoba ↄb ɛs ab ɛm a, íy nɛny: Ejipt wus af ɛtŋ mʼɛsŋ ɛm ecʼiy a.†Ose 11.1.
Etuey ecʼibi
16 Eke Erↄd bʼuw any eke nuŋ ɛm ↄny ɛsɛl a ɛjuʼr a, ɛrm eblʼl afŋn in es. Na sosiɛm nʼↄŋ abusu eke wɛl kʼibi Bɛtlehɛm lele in e saw saw ab ecʼey mɛny nɛnym, toŋ kʼigŋ akpo yony ɛsɛl a fɛŋ. Nuŋ ɛm ↄny ɛsɛl ecʼamani a ekʼↄŋʼn lɛgŋ ab af eke lɛ́l a ɛy ↄkm a, af yogŋ anake li kok low na a. 17 Ɛbɛn eke kokoba ↄb ɛs Jeremi ecʼodad na eke dad a iy nɛny ana:
18 Rama ɛb ɛm, wɛl iri lebl ekʼikŋ,
ↄŋn ikŋ lele luw eci likekr ab.
Rashɛl anake am ikŋ in ecʼey a ecʼↄŋn a.
Lʼibram ŋↄŋn aŋke in ecʼey a anm ij. †Jeremi 31.15. Rama ɛb eke ow ɛm Babilↄn eyŋ as Jwifɛl luku eke kʼot im ɛl madu ↄkr ɛm. Rashɛl el Jakↄb e yↄw ekʼerur tasi (Nuŋ Ɔb 29.30); wɛl bʼocʼr ɛsɛ Israɛl lis af. In eci uwↄmu a anŋ Bɛtlehɛm.
Ejipt ecʼigb
19 Eke Erↄd uw a, Ɛs Kↄtↄkↄ ecʼafr ɛrm ɛs nyam mɛmn ɛm ow ɛŋn Josɛf Ejipt wus af 20 ɛtŋ dadʼr ninɛ: «Ìgb, òc iy a lele lis ab ke ɛ́wal mɛny imn Israɛl wus af, aŋke agŋ a eke am ↄl iy ab es eke kʼibi a -lʼuw.» 21 Ow ↄŋ Josɛf igb oc iy a lele lis ab ɛtŋ -lʼɛwl -nʼim Israɛl wus af. 22 Gbɛkↄ Josɛf iri eke Arkelaↄs †Arkelaↄs:Erↄd ligbɛl a eci luw ɛm a, in ecʼey nyahan a cɛc in ecʼes ɛw a ɛtŋ ɛgŋ ɛgŋ eb in eci. Arkelaↄs ekʼɛw Jude es a, el ɛgŋ eke lokm uŋ akm ɛs. Lisijim Antipas ekʼɛw Galile es a, el ɛgŋ eke in e lokm suŋ a akpl tɛl akm lisijim ecʼa. usr ɛs Erↄd usu ɛsɛ Jude eci es ɛw ɛs af; na sosiɛm erŋn owʼr sos eke li kʼim lʼir Jude. Eke wɛl yɛgmʼn ow ecʼów mɛmn ɛm a, nʼim Galile wus af, 23 ɛtŋ nʼim lʼir Nasarɛt baŋn. Ow el ɛbɛn yecʼɛtŋ ke kokoba ↄb ɛsɛl ecʼodad na eke dad a íy nɛny: Wɛl bʼow ɛsŋʼn Nasarɛt iy.†Nasarɛt iy:baŋn eke wɛl úbm. Wɛl bʼow ifn Jesu eke lʼel Nasarɛt ecʼɛgŋ a sosiɛm. Ɛ̀kn Jan 1.46.

- MATIE
- <
- 2
- >

†2:1 Bɛtlehɛm baŋn:1 Samiɛl 16.1 ɛm ecʼa, Bɛtlehɛm el David ecʼɛb.

†2:2 sʼow eke si kʼusrʼr sos:odad na Grɛk ɛm a, wɛl ↄtu ekʼitŋn ɛjecʼɛm dad ɛsɛ sʼow eke si kʼigŋʼn nuŋ.

†2:6 Mise 5.1.

†2:11 Jwifɛl bi tutr eke wus na eci ɛb ɛb a fɛŋ ecʼagŋ a bʼow usr Mesi a sos (Esayi 49.23; 60.5-6; Selu 72.10-15). Ob ap na e nyandrɛ el: sika a el eb ebu a eke li bʼow lʼel a eci mɛny ɛwr; ogŋ a el abŋ ɛm owi eci mɛny ɛwr; ɛtŋ kpey a el gbre ij owi eci mɛny ɛwr.

†2:15 Ose 11.1.

†2:18 Jeremi 31.15. Rama ɛb eke ow ɛm Babilↄn eyŋ as Jwifɛl luku eke kʼot im ɛl madu ↄkr ɛm. Rashɛl el Jakↄb e yↄw ekʼerur tasi (Nuŋ Ɔb 29.30); wɛl bʼocʼr ɛsɛ Israɛl lis af. In eci uwↄmu a anŋ Bɛtlehɛm.

†2:22 Arkelaↄs:Erↄd ligbɛl a eci luw ɛm a, in ecʼey nyahan a cɛc in ecʼes ɛw a ɛtŋ ɛgŋ ɛgŋ eb in eci. Arkelaↄs ekʼɛw Jude es a, el ɛgŋ eke lokm uŋ akm ɛs. Lisijim Antipas ekʼɛw Galile es a, el ɛgŋ eke in e lokm suŋ a akpl tɛl akm lisijim ecʼa.

†2:23 Nasarɛt iy:baŋn eke wɛl úbm. Wɛl bʼow ifn Jesu eke lʼel Nasarɛt ecʼɛgŋ a sosiɛm. Ɛ̀kn Jan 1.46.

© 1998 WBT