- EBRE
- <
- 13
- >

13
Elel eke ɛgŋ e low kʼakpal Nyam sos ɛm; es abal el ɛm ecʼów ↄm
1 Sica ow akpl eke abu kʼanŋ ↄny ɛm ám eruririr ɛsɛ Krist ɛm ecʼagŋ lisijimɛl af. 2 Kʼìjal etu eb e low es, aŋke agŋ bɛb eb etu toŋ batŋ eb afr ɛrm ɛsɛl any uwm ɛm. 3 Ɔ̀kan ↄny lisijimɛl ekʼanŋ sobel ɛm a e low, †ↄny lisijimɛl ekʼanŋ sobel ɛm:ɛ̀kn Ebre 10.32-34. ɛsɛ sobel ɛm cɛ ↄny yɛji ↄny anŋn wɛl ab af. Ɔ̀kan ɛl a eke wɛl am ↄnyn milↄlu a e low, ɛsɛ ↄny cɛ anake wɛʼn am ↄnyn ↄny milↄlu ab af.
4 Ke agŋ a fɛŋ ↄ́ny mɛbi ecʼɛlum. Ke igŋ lel yↄw ab ecʼes ɛru usu a nfaci ij owi kʼɛ́ym. †Grɛk ɛm a odad a el: ke igŋ lel yↄw ab ecʼob ɛrur ob ab af sikpl owi kʼánm. Nyam bʼow jɛj agŋ a eke bʼɛbirir marɛm marɛm a lele agŋ a eke ɛbirir ke bʼij nfaci ab ab e low ok.
5 Kʼòcr os owi kʼucur any, sos ɛm iŋn ↄny yecʼa cɛ ekʼↄnyn a eci. Tasi ɛm a, Nyam in obi li dad ninɛ:
Mi kʼow mi walm mʼɛlumʼŋ es lɛgŋ kaka,
mi kʼow mʼigŋm mʼɛlumʼŋ es lɛgŋ kaka. †Ol Ɔkn 31.6,8; Joswe 1.5.
6 Ow ↄŋ sʼↄtu eke si ki dad ↄmn ɛm tasi sʼɛsɛ:
Ɛs Kↄtↄkↄ el ɛm ecʼabu ɛlum ɛs,
mi kʼúrum erŋn kaka,
ɛgŋ kaka kʼↄtum kokm im low ŋuŋ. †Selu 118.6, Sɛptant ɛm ecʼodad eke wɛl oc.
7 Ɔ̀kan ↄny ecʼanym ɛm ecʼidr ɛsɛl a eke ↄb ↄny Nyam ecʼodad a e kokoba a. Ɛ̀kan elel a eke -lʼiir ɛb toŋ ke -lʼuwr a, ke ébr ɛl ecʼↄmn a e lakr a. 8 Ow akpl e kʼuwr any eke Jesu Krist ítŋnm: lɛgŋ ekʼɛc ab ɛm, yɛfɛnyna lele sɛgŋ fɛŋ ab, in ecʼelel a cɛ li bʼanŋ.
9 Ki yɛ̀br low yɛgm mramra kʼirmn ↄny. Sol ekʼel ob ij ecʼa éelm agŋ a eke bʼɛlum a low lɛgŋ kaka. Eke ow el bibm e si bʼɛŋn Nyam ɛm a bʼↄŋ ɛy sʼij lɛc, ke yecʼanake akpl a.
10 Ɛy, sʼↄny egb waw usu, †Aŋa, afr ecʼegb waw usu lala tasi a e low, yogŋ a eke Krist ɛy a; ɛ̀kn Ebre 9.11-14; 23-26; 10.19-21. ɛtŋ egb waw ɛsɛl a ↄ́nym abusu eke kʼij ob eke bʼanŋ egb waw usu yogŋ ow a. Tasi ɛm a, ɛl, Nyamel gbɛl ab ɛm -li bi kok juma. 11 Yogŋ, Jwifɛl ecʼegb waw ɛs ligbɛl a bʼoc mindey a e mebl a im ɛy usu lala tasi a sikpl es ↄny oc eci, ɛtŋ wɛl bʼot mindey a ok ↄkm im gbeŋ ofŋ. †Bɛ̀bmn Ob Ap 16.27; Awl 19.3. 12 Na sosiɛm anake Jesu yɛji uwm Jerusalɛm, †Jan 19.17-20. ke nʼim lʼuw ɛb a e saw a, yecʼɛtŋ ke in e mebl ab ɛm, li yↄ́yↄg agŋ e sikpl ab es a. 13 Ow sosiɛm a, sʼókr ↄkm sʼimn sʼɛŋan in gbeŋ yogŋ, †gbeŋ yogŋ:Jwifɛl amua eke wɛl nↄn lɛl na am awŋ a ecʼa, Jesu e jam us a ibrm eke wɛl kʼigŋ ɛb ir sig a ɛlu es ke wɛl ɛ́kn Krist ab ecʼɛb ir owr a. sʼɛ́gŋn wɛl ijr ɛy gbre nɛnyɛmbri nyam a ɛsɛ in ecʼab af. 14 Wus af aŋa, sʼir ɛb nyam eke kʼow anm sɛgŋ fɛŋ ab ɛm, gbɛkↄ ɛy, ɛb a eke bʼow anŋ lɛgŋ anym ɛm a sʼam ↄl es. †Ɛ̀kn Ebre 11.13-16. 15 Eke ow el ɛbɛn a, ow akpl eke lɛgŋni nyam nyam fɛŋ, si kʼɛcr Jesu ɛm sʼↄŋ ɛy e kↄklm fɛŋ uyu im Nyam ecʼany af. Na anake el ɛy ecʼegb eke sʼam waw a. Ɛɛ, ke ɛy e nɛny ɛm e bia fɛŋ eke bʼow anŋ ɛy ↄkm a, ↄ́ŋ in e nin a agb. 16 Gbɛkↄ kʼìjal es eke ki kokr low mamn ke cɛ́cr yecʼa eke ↄnyn a, aŋke amua anake el segb waw eke bʼakpl Nyam sos ɛm a.
17 Ɛ̀lumn ↄny ecʼidr ɛsɛl a ke ísr es ɛl ecʼany af. -Nʼam ɛw ↄny nyamn af aŋke ow it eke -li kʼawl ↄny ecʼów -lʼok Nyam. Ow sosiɛm a, eke bʼɛlumn ɛl, -li bʼow -li kok ɛl e juma a sos ɛm iŋn ɛm. Eke ow elm ɛbɛn, -li bʼow -li kok juma a abr ɛny ɛm ɛtŋ kʼow ɛŋnmn low kaka.
18 Ŋↄŋan Nyam ↄŋn ɛy. Ɛy sʼuw any tasi eke si kʼɛknm low eke kʼↄŋ sʼokr ɛy sosi ów af. Tasi ɛm a, sɛgŋ fɛŋ si bʼↄl low sɛnyn sɛnyn e kok es. 19 Mʼam ibrm ↄny atrm ɛm, ŋↄŋan eke mi kʼɛwl fafa mʼow ↄny ecʼaraŋn.
Nyam ŋↄŋn lele ɛsŋn es abal el ab
20 Nyam anake bʼↄŋ ɛy ɛrm es ɛy a. Lʼigbm ɛy Ɛs Kↄtↄkↄ Jesu ekʼel mɛcɛb ↄsu ɛs ligbɛl a luw ɛm. Ɛtŋ in e mebl a ecʼegb waw a ↄŋ ɛy sinm nyam ekʼↄnym uwr. 21 Ke Nyam na sɛgŋ fɛŋ ↄ́ŋ ↄny ↄtur kokr low mamn, kókr yecʼa eke li bʼerur a! Ke lʼɛ́cr Jesu Krist ɛm li kok ɛy ɛm, low yecʼeke bʼawʼr a! In ecʼel anygbɛl sɛgŋ fɛŋ! Amɛn!
22 Agŋ lisijimɛl, mʼam dad ↄny eke kʼirir ɛrm ɛw ɛm, sos es atr e sodad amua. Tasi ɛm a, lɛl a eke mi nↄn a ↄfum nↄnↄ. 23 Sica kin amani nyam: ɛy lisijim Timote anŋ sobel ɛm ɛy ↄkm. Eke lʼow fafa, in yↄny si bʼow sʼow sʼɛkn ↄny.
24 Ɛ̀sŋnin ↄny ecʼidr ɛsɛl a fɛŋ lele Nyam ecʼagŋ lala ab ab. Itali ecʼagŋ a ekʼanŋ aŋa a yɛji am ɛsŋn ↄny. 25 Ke Nyam ɛ́dŋ ↄny fɛŋ ↄwrↄ!

- EBRE
- <
- 13
- >

†13:3 ↄny lisijimɛl ekʼanŋ sobel ɛm:ɛ̀kn Ebre 10.32-34.

†13:4 Grɛk ɛm a odad a el: ke igŋ lel yↄw ab ecʼob ɛrur ob ab af sikpl owi kʼánm.

†13:5 Ol Ɔkn 31.6,8; Joswe 1.5.

†13:6 Selu 118.6, Sɛptant ɛm ecʼodad eke wɛl oc.

†13:10 Aŋa, afr ecʼegb waw usu lala tasi a e low, yogŋ a eke Krist ɛy a; ɛ̀kn Ebre 9.11-14; 23-26; 10.19-21.

†13:11 Bɛ̀bmn Ob Ap 16.27; Awl 19.3.

†13:12 Jan 19.17-20.

†13:13 gbeŋ yogŋ:Jwifɛl amua eke wɛl nↄn lɛl na am awŋ a ecʼa, Jesu e jam us a ibrm eke wɛl kʼigŋ ɛb ir sig a ɛlu es ke wɛl ɛ́kn Krist ab ecʼɛb ir owr a.

†13:14 Ɛ̀kn Ebre 11.13-16.

© 1998 WBT